**Predrag Jovanović, direktor Uprave za javne nabavke**

Poštovana ministarka, Vaša ekselencijo, uvažene koleginice i kolege,

čast mi je i zadovoljstvo da vas pozdravim na predstavljanju radne verzije Strategije i razvoja javnih nabavki u Srbiji koju je pripremila Uprava za javne nabavke uz značajnu podršku stručnjaka PLAC projekta EU.

Strategija pokazuje viziju razvoja javnih nabavki u Srbiji u naredne 4 godine. Ključni segmenti strategije su: unapređenje regulatornog okvira, jačanje institucija, unapređivanje efikasnosti javnih nabavki i suzbijanje neregularnosti.

U delu unapređenja regulatornog okvira, Strategija je identifikovala ključna pitanja koja će se rešavati u skladu sa novim direktivama u naredne 4 godine. To su, na primer: izuzeci od primene zakona, posebno u delu isključivih i posebnih prava, koncesije, nabavke iz oblasti odbrane i bezbednosti.

Strategija posebnu pažnju poklanja eliminisanju nepotrebnih administrativnih i formalnih zahteva koji se nepovoljno odražavaju na efikasnost postupka javne nabavke. Predviđa se takođe i povećanje transparentnosti postupaka javnih nabavki putem objavljivanja planova nabavki na Portalu, zatim objavljivanje izmena planova i izveštaja o izvršavanju planova nabavki na Portalu. Posebno se predviđa postepeno uvođenje elektronskog podnošenja ponuda kao sastavnog dela elektronskih nabavki.

Strategija, takođe, predviđa unapređenje i dalji razvoj profesionalizacije u javnim nabavkama koja je započeta pre nekoliko godina tokom kojih je, do sada, sertifikovano 1810 službenika za javne nabavke. U domenu suzbijanja neregularnosti posebna pažnja posvećena je praćenju i izvršavanja ugovora, unapređivanju sistema interne kontrole i revizije i naročito sprovođenju preporuka službi za kontrolu javnih nabavki, internih i eksternih revizora. Takođe se planiraju mere na unapređenju sankcionisanja kršenja propisa u oblasti javnih nabavki.

Sastavni deo strategije čini Akcioni plan koji sadrži mere i aktivnosti koje je potrebno preduzeti da bi se strateški ciljevi ostvarili. Akcioni plan bi se, u ovom slučaju, odnosio na period do kraja 2015 godine, dakle na period od godinu i po dana, dok bi se, nakon toga, donosili godišnji akcioni planovi.

Strategija razvoja javnih nabavki i akcioni plan za njeno sprovođenje imaju veliki značaj za pregovarački proces za poglavlje V - Javne nabavke. Strategija pokazuje kako će Srbija usklađivati svoje propise sa pravnim tekovinama EU i kako će tako usklađene propise dosledno primenjivati u praksi. Stoga je usvajanje realne i sprovodive Strategije i Akcionog plana važna pretpostavka za efikasno odvijanje pregovaračkog procesa sa EU u oblasti javnih nabavki, odnosno poglavlja V.

Smatram da će javne nabavke biti jedno od važnijih činilaca za prevazilaženje zaduženosti, budžetskog deficita, samim tim i za buduću dinamiku privrednog razvoja uopšte. Sa tim u vezi citirao bih britanskog premijera koji je, govoreći o nužnosti reformisanja javnih nabavki u svojoj zemlji, rekao sledeće: "Postoji samo jedna stvar gora od toga da se troši novac koji nemate. A to je da kupujete pogrešne stvari. I da to činite na pogrešan način".

Zahvalio bih se još jednom EU na pomoći koju nam je pružila pri izradi Strategije i Akcionog plana preko PLAC projekta, kao i na savetodavnoj pomoći koju nam je pružala do sada, u vezi pregovaračkog procesa. Verujem da će usvajanje nove Strategije i Akcionog plana predstavljati još jedan korak ka skorom otvaranju poglavlja V.

Zahvaljujem vam se.